เฝ้าระวังอุบัติเหตุบนจุดตัดรถไฟกับถนน “ทางลักผ่าน” ในเทศกาลสงกรานต์ ป้องอุบัติเหตุ
นายศักดิ์สยาม ชิดชอบ รัฐมนตรีว่าการกระทรวงคมนาคม กล่าวภายหลังเป็นประธานในพิธีเปิดงานรณรงค์ลดอุบัติเหตุทางถนนโครงการ “ชีวิตวิถีใหม่ สงกรานต์ปลอดอุบัติเหตุ -ปลอดโควิด 19" ณ สถานีกรุงเทพ หรือหัวลำโพง ซึ่งเป็นความร่วมมือระหว่าง การรถไฟแห่งประเทศไทย หรือ รฟท. กับมูลนิธิเมาไม่ขับ กองบังคับการตำรวจรถไฟและหน่วยงานภาคีเครือข่ายรณรงค์ลดอุบัติเหตุเมาไม่ขับ ว่า ให้เฝ้าระวังปัญหาอุบัติเหตุในการเดินทางทางรถไฟฯ โดย กระทรวงคมนาคม ให้ความสำคัญปัญหา “ทางลักผ่าน” หรือจุดตัดรถไฟกับถนน มักเกิดอุบัติเหตุขึ้นบ่อยครั้ง โดยมีจุดที่ต้องเฝ้าระวังมีทั้งสิ้น 672 จุด ทั่วประเทศ จึงได้มีการประสานความร่วมมือกับกระทรวงมหาดไทย เพื่อขอความร่วมมือไปยังทุกจังหวัดที่มีทางลักผ่าน เพื่อขออาสาสมัครในระดับจังหวัด มาเฝ้าระวังยังจุดตัดทางรถไฟและทางลักผ่าน นอกจากนี้ ยังได้ เน้นย้ำให้ผู้บริหารการรถไฟฯ ปฏิบัติตามนโยบายของนายกรัฐมนตรี ในการเฝ้าระวังการระบาดของไวรัสโควิด-19 เพื่อไม่ให้ตัวเลขกลับมาพุ่งสูงหลังเสร็จสิ้นเทศกาลสงกรานต์ 2565 ขอให้มีการคงมาตรการสำคัญ ทั้งการดูแลให้ผู้โดยสารใส่หน้ากากอนามัย การเว้นระยะห่าง  ทั้งบนขบวนรถและในสถานีทุกแห่ง การติดตั้งเจลแอลกอฮอล์ ล้างทำความสะอาดให้ประชาชนผู้เดินทางด้วยอย่างไรก็ตาม การถไฟฯ ได้จัดมาตรการอำนวยความสะดวก รองรับการเดินทางของประชาชนช่วงเทศกาลสงกรานต์ โดยพ่วงตู้โดยสารเพิ่มจนเต็มหน่วยลากจูงในขบวนรถที่วิ่งให้บริการปกติทุกสายทั่วประเทศ 184 ขบวนต่อวัน นอกจากนี้ จะเพิ่มให้บริการขบวนรถพิเศษ ประเภทรถนอนปรับอากาศ และรถนั่งชั้น 3 ไป - กลับ จำนวน 13 ขบวน ในเส้นทางสายเหนือและสายตะวันออกเฉียงเหนือ สามารถรองรับผู้โดยสารเพิ่มได้ประมาณ 8,000 คน